L’Ajuntament crea l’Observatori d’Oci i Turisme de la ciutat de València | Valencia Extra\nSegons el vicealcalde, Sergi Campillo, es tracta “d’un espai de diàleg permanent entre els sectors econòmics, la ciutadania i l’administració”\n30/07/2021 - Ramón Martín\nLa Junta de Govern Local ha aprovat este divendres la creació de l’Observatori d’Oci i Turisme de la ciutat de València. Es tracta “d’un espai de diàleg permanent que facilite l’acostament entre els sectors econòmics, la ciutadania i l’administració en aquelles activitats relacionades amb l’oci i el turisme que incidisquen en l’ús de l’espai públic, la vivenda i la convivència veïnal”, segons ha explicat el vicealcalde, Sergi Campillo. Estarà presidit per l’alcalde, que nomenarà un coordinador o coordinadora, un terç dels membres seran a proposta de les associacions veïnals, un altre terç a proposta de les organitzacions empresarials i un terç més a proposta del consistori.\nEn la roda de premsa posterior a l’última comissió de govern abans de setembre, el vicealcalde, Sergi Campillo, acompanyat del regidor Borja Sanjuán, ha donat compte dels assumptes més rellevants acordats per l’òrgan col·legiat. En primer lloc, s’ha referit a la creació de l’Observatori d’Oci i Turisme i l’aprovació de les regles que establixen el seu funcionament i posada en marxa. L’observatori es constituïx com a “grup de treball o taula de diàleg” i estarà coordinat amb el Consell Municipal de Turisme. Entre les seues funcions hi ha formular recomanacions i propostes, intercanviar experiències amb organismes similars, rebre informació i avaluar les polítiques públiques o difondre informació, amb l’objectiu de millorar les mesures relacionades amb l’oci i el turisme a la ciutat.\nCampillo ha assenyalat que amb aquesta iniciativa es dóna resposta a una proposta de la Federació de Veïns i Veïnes de València i ha recordat que el Ple va aprovar per unanimitat una declaració institucional sobre l’Observatori d’Oci i Turisme el 28 de febrer de 2019. Per la seua part, Borja Sanjuán ha subratllat que este és “un pas més a favor del turisme sostenible” i “perquè el turisme servisca perquè València siga una ciutat millor on viure”.\nJardí de Joan XXIII\nPel que fa a l’àrea d’Ecologia Urbana, la Junta de Govern ha donat llum verda a l’inici de les actuacions per resoldre el contracte per a l’execució de les obres de creació d’un jardí al solar al carrer de Joan XXIII, a Benicalap, per demora en el compliment dels terminis per part de l’empresa contractista, “la mateixa empresa que tampoc no ha acabat els jocs infantils inclusius del Parc de Marxalenes”, segons ha apuntat el vicealcalde. Esta situació “és un mal de cap per a l’administració per l’esforç que suposa la tramitació d’un expedient de contractació”, i un perjuí per als veïns i veïnes pel retard d’un nou equipament per al barri. Ara s’obrirà un període d’al·legacions i, quan es resolga el contracte, s’haurà de refer el projecte inicial i tornar a licitar-lo perquè una altra firma puga concloure els treballs.\nManteniment del port del Saler\nL’òrgan col·legiat ha demanat a la Generalitat que siga l’Ajuntament qui es faça càrrec dels treballs de manteniment del port del Saler —dragat, arbrat, gestió de residus, enllumenat, etc.— fins que el consistori obtinga la cessió de la seua propietat, que es va sol·licitar en febrer passat i s’està tramitant a hores d’ara. “L’objectiu és conservar este espai en òptimes condicions”, ha indicat el regidor, i “recuperar la propietat del port del Saler, una vella reivindicació del col·lectiu de barquers i de tot el poble del Saler”, en ser una de les principals vies d’accés al llac de l’Albufera.\nCom ha exposat Campillo, el port del Saler ha estat històricament un dels principals punts des del qual s’accedia al llac des de la part nord, quan pràcticament la navegació amb embarcacions tradicionals era l’única forma de moure’s per un enclavament sense accessos per via terrestre. Abans era municipal, però la construcció de la carretera CV-500 en ple franquisme va forçar el seu trasllat des de l’emplaçament original fins a la ubicació actual, passant a ser de l’Estat i, posteriorment, quan es van fer les transferències autonòmiques, a la Generalitat. La finalitat del consistori és recuperar eixa propietat que ara és de la Generalitat i integrar-la en la xarxa de ports municipals de la que formen part els ports del Palmar, el Perellonet o l’embarcador municipal que està al Racó de l’Olla.\nAltre dels punts acordats en la sessió d’este divendres ha estat el II Pla colonial felí, “tenint en compte el benestar dels animals i fent una política ètica i sensible”. Aquest document, impulsat per la Regidoria de Benestar Animal, proposa, entre altres accions, l’elaboració d’un cens de les colònies felines del municipi, que s’actualitzarà periòdicament, i la intervenció en estes perquè tinguen més del 90% dels seus individus esterilitzats. A més, al Consell de Benestar Animal es crearà un grup de treball de benestar felí, amb funcions de consulta, seguiment i ajuda en l’execució del pla.\nSistema audiovisual i de votació per a l’Hemicicle\nPer altra part, s’ha aprovat el projecte bàsic i d’execució del subministrament, instal·lació i posada en funcionament d’un sistema audiovisual i de votació per a l’Hemicicle, atés que “l’actual té moltes dècades i s’ha quedat obsolet”. El pressupost base de licitació de les actuacions és de més de 370.000 euros i es preveu un termini d’execució de quatre mesos. El nou equipament inclourà un sistema de conferències i votacions, amb la possibilitat de fer-les de manera remota; un nou sistema d’àudio, vídeo, càmeres i realització, així com tots els sistemes de control associats a aquests.\nLa intervenció comprén els treballs d’integració de l’equipament en l’Hemicicle, l’habilitació d’una nova sala tècnica de control per als operadors de so i imatge, l’adaptació de les instal·lacions de les bancades i l’execució de tota la infraestructura de la xarxa de dades i comunicacions.\nDurant la compareixença, el vicealcalde ha parlat així mateix de l’inici dels tràmits per sol·licitar a la Conselleria de Turisme que les corregudes de joies de Pinedo siguen declarades festes d’interés turístic provincial. Campillo ha detallat que és una festa tradicional que començà a aparèixer a finals del segle XVIII, abans es feia en molts pobles de la província de València i hui en dia continua estant molt viva al poble de Pinedo. Consisteix en una competició eqüestre en què els genets recorren, a lloms dels seus cavalls i sense muntura, 700 metres de platja en dols eliminatoris fins obtindre el trofeu, la joia o mocador de seda que penja d’una corona de llorer i que, antigament, es regalava a la persona estimada en finalitzar la carrera.\nAquest torneig centenari, que se celebra des de fa més de 140 anys durant la festa grossa de Pinedo, reuneix cada any centenars de persones en la platja de la Creu de la Conca. Antigament era una tradició habitual en les festes patronals de la majoria de pobles del sud, però Pinedo és l’únic que encara la manté hui en dia. Les normes de la competició permeten la participació de genets majors de 16 anys i, abans de començar la carrera, es realitzen sobre l’arena revisions veterinàries als cavalls participants.\nCampillo ha destacat que “és una festa ja centenària en este poble i que mereix el seu reconeixement com a bé d’interés turístic provincial, una festa arrelada a l’Horta i a les seues tradicions i que, d’alguna manera, posa en valor el poble de Pinedo, reconeix el valor cultural i popular de les seues festes i mereix el reconeixement per part de la ciutat de València i de tota la província”. En la mateixa línia s’ha pronunciat el regidor Borja Sanjuán: “Volem protegir i potenciar les coses que ens fan únics com a ciutat i aquesta festa, de finals del segle XVIII, és un exemple de la nostra singularitat”.\nValència ofereix als centres escolars 153 projectes educatius


Comprar Adernats Xarel·lo Vermell 2018 | Preu i opinions a Uvinum\nGràcies! Ens posarem en contacte tan aviat com Adernats Xarel·lo Vermell 2018 estigui a la venda a Uvinum.\nSi et va agradar Adernats Xarel·lo Vermell 2018, també pots gaudir de ...\nNOTA DE TAST: Vista: De bell i delicat color salmó pàl·lid. Nas: En nas es combinen els aromes de fruita blanca d'os, així com notes lleugerament cítriques. Boca: Entrada en boca molt fresca amb un subtil amargor final. DENOMINACIÓ D'ORIGEN: Tarragona (Espanya). VINYA: Adernats. RAÏMS: 100% Xarel·lo Vermell. ENVELLIMENT: Envelliment parcial, 5 mesos en bótes i al costat de les seves mares durant pocs dies. ELABORACIÓ: Collita manual del raïm, després aquestes es maceren una mica amb les pells i posteriorment vinifiquen en acer inoxidable. Quan acaba, la meitat del vi es va 5 meses a bótes de roure francès i, l'altra meitat, a dipòsits d'obra amb les seves mares durant uns dies. Al final, barregen, embotellen i encara s'esperen una mica més a vendre-ho. MARIDATGE: Ideal per aperitius, amb foie, amanides i peixos blancs. TEMPERATURA DE SERVEI RECOMANADA: 7 -9 ° C GRADUACIÓ ALCOHÒLICA: 12%\nElaboració de Adernats Xarel·lo Vermell 2018\nAdernats Xarel·lo Vermell 2018 (Xarel·lo)\nVista: De bell i delicat color salmó pàl·lid.\nNas: En nas es combinen els aromes de fruita blanca d'os, així com notes lleugerament cítriques.\nBoca: Entrada en boca molt fresca amb un subtil amargor final.\nRAÏMS: 100% Xarel·lo Vermell.\nENVELLIMENT: Envelliment parcial, 5 mesos en bótes i al costat de les seves mares durant pocs dies.\nELABORACIÓ: Collita manual del raïm, després aquestes es maceren una mica amb les pells i posteriorment vinifiquen en acer inoxidable. Quan acaba, la meitat del vi es va 5 meses a bótes de roure francès i, l'altra meitat, a dipòsits d'obra amb les seves mares durant uns dies. Al final, barregen, embotellen i encara s'esperen una mica més a vendre-ho.\nMARIDATGE: Ideal per aperitius, amb foie, amanides i peixos blancs.\nTEMPERATURA DE SERVEI RECOMANADA: 7 -9 ° C\nOpinions sobre Adernats Xarel·lo Vermell 2018\nAdernats Seducció Blanc 2018\nAdernats Xarel·lo Vermell en España\nSi vols comprar Adernats Xarel·lo Vermell 2018, a Uvinum trobaràs els millors preus de Vi rosat Tarragona.


Manifest de la Plantilla de Betevé – El Lokal\nManifest de la Plantilla de Betevé\nMaterial solidari del lokal, requisat i destruït per la Guàrdia Urbana (cat/cas)\nEN DEFENSA D’UN MITJÀ DE COMUNICACIÓ PÚBLIC, DE QUALITAT I DE PROXIMITAT\nDavant dels acomiadaments i les amenaces de més retallades econòmiques i de personal que estem vivint per part de la direcció de l’ens i l’Ajuntament, els treballadors de ́ volem reivindicar la nostra feina i la importància de disposar de la gent i els mitjans necessaris per fer-la.\nFormem una plantilla de professionals que està organitzada per crear tots els continguts d’interès, des de l’última hora informativa fins als formats culturals i d’anàlisi pausada. Ara han desaparegut de la graella programes de proximitat i denúncia ciutadana com La Família Barris, la cultura s’ha quedat orfe sense l’Àrtic: l’únic magazine diari cultural en català a les televisions públiques del país, i el cinema ja no serà el mateix sense La Cartellera i el seu espai de crítica únic en un mitjà públic. Demanem la readmissió de totes companys i companyes que feien possible ́.\nEns coordinem per ser-hi sempre, els set dies de la setmana, tot l’any. La ciutat és gran, diversa, complexa, polièdrica i cal gent preparada, independent i compromesa per ser-ne els ulls i la veu. Cal tota la gent de ́ per fer el mitjà de comunicació que aquesta ciutadania es mereix.\nEls mitjans públics com ́ han de ser un exemple de bones pràctiques, enfront altres models regits per la mercantilització, fet que provoca situacions de precarització i explotació laboral i salarial.\ń escolta i fa d’altaveu als veïnats, belluga l’opinió pública, crea sinergies entre entitats, genera debat, emmiralla l’actualitat i ensenya i explica el que està passant en el nostre entorn més immediat, és a dir, tot allò que més afecta el nostre dia a dia.\nAllò que no es coneix no es pot apreciar. ́ aconsegueix que la ciutadania conegui millor Barcelona i, per tant, la valori, la cuidi i se l’estimi.\nNosaltres ens estimem ́ i no volem que la retallin. I tu? #́\n* Les persones o entitats que signin el manifest autoritzen que el seu nom sigui publicat a la llista d’adhesions.


El Congrés aprova una llei de ‘desnonaments exprés’ per forçar desallotjaments en dos mesos - Social.cat\nEl Congrés aprova una llei de ‘desnonaments exprés’ per forçar desallotjaments en dos mesos\nEl text protegeix petits propietaris, ONG i empreses públiques d'habitatge social i deixa fora fons voltor i entitats bancàries\nDimarts, 24 d'abril de 2018 | 18:30 h\nLa Comissió de Justícia del Congrés ha aprovat aquesta tarda una proposició de llei per accelerar el procés en casos de desnonaments d'habitatge ocupats. El text, que s'haurà de remetre al Senat, protegeix els petits propietaris, les ONG i les entitats públiques propietàries o posseïdores d'habitatges socials.\nAmb aquest canvi normatiu, promogut pel PDeCAT, s'acceleren els terminis per fer fora els 'okupes' il·legals. Fins ara, podia allargar-se fins a dos anys i, en canvi, ara es podrà desnonar en dos mesos. La llei deixa fora entitats financeres, promotors i fons voltor. La diputada del PDeCAT, Lourdes Ciuró, ha destacat que la llei contribueix a lluitar contra les màfies que es lucren i que cobren oferint pisos de manera il·legal.\nEl text s'ha aprovat per només un vot. Ha rebut el suport de PP, Cs, PDeCAT i PNB i els vots en contra d'ERC, PSOE i Podem. La iniciativa legislativa modifica la llei 1/2000 del 7 de gener, d'enjudiciament civil, en relació a l'ocupació il·legal d'habitatges i s'ha debatut arran d'una iniciativa presentada pel PDeCAT fa més d'un any. El que permet, a la pràctica, és executar per la via d'urgència els desallotjaments i escurçar els tràmits. Fins ara, si es recorria a la via penal els tràmits per fer fora els 'okupes' podia allargar-se fins a dos anys. Ara, amb un procediment sumari, es calcula que la situació es podrà resoldre en dos mesos.\nEl canvi normatiu protegeix els petits propietaris, les entitats sense ànim de lucre i les entitats públiques propietàries o posseïdores d'habitatges socials. Han quedat fora d'aquest nou procediment els grans tenidors, com fons voltor o entitats financeres, tal i com ja demanava el PDeCAT en el text inicial. En canvi, la diputada del PDeCAT Lourdes Ciuró ha reconegut que també els hauria agradat "protegir" els promotors però que no han trobat la fórmula per pactar-ho amb la resta de grups.\nUn cop aprovat a la Comissió de Justícia, el text de la proposició de llei es remet al Senat, on el PP té majoria absoluta i, per tant, s'aprovarà.\nCombatre les màfies\nDurant el debat, la diputada del PDeCAT ha defensat que es tracta d'agilitzar els tràmits –fins ara fixats per la llei d'enjudiciament civil- i combatre aquest tipus d'ocupacions il·legals. De fet, Ciuró ha dit que aquest canvi constitueix "un pas endavant" per acabar amb el negoci de les màfies que s'aprofiten de persones en situació vulnerable i els cobren per oferir-los un pis per ocupar. "Ara ho poden fer perquè els paguen per un pis on estaran dos anys però amb el procediment sumari no té sentit perquè ningú pagarà per dos mesos", ha destacat la diputada.\nEn canvi, PSOE, ERC i Podem no comparteixen aquesta visió. La diputada del Grup Socialista Mercè Parera ha criticat que no es garanteix un accés a l'habitatge i que escurçar el procediment "afavoreix els agents i fonts d'inversió".\nCiuró també ha explicat que, a iniciativa del Grup Socialista, s'ha afegit una altra mesura per ampliar la protecció d'aquells afectats per un desnonament, també els que es facin per impagaments d'hipoteca o lloguer. Un cop s'inicia aquest procediment exprés –i sempre que l'afectat autoritzi donar les seves dades- es posa en coneixement de l'administració competent en serveis socials. La llei estableix que l'administració haurà de donar una resposta en set dies.\nDimarts, 24 d'abril de 2018 | 15:00 h\nCauen un 22% els desnonaments a Barcelona des del 2014, però es dispara el nombre de famílies ateses\nL'alcaldessa Ada Colau amenaça de portar els “milers de desnonaments” fins al despatx de Foment si no actua en habitatge


L'agencia Catalonia 21 | Casa per lloguer a L'Escala.\nLloguer | Casa d'estiu per lloguer a prop del port esportiu de L'Escala.\nCasa amb dues dormitoris, un bany, jardi i un parking privat\nCasa de Lloguer prop del port esportiu de l'Escala. Es troba a 700 metres de les botigues i a 800 m de la platja de Riells. Ideal per a una família de 4 o 5 persones.\nConsta de dues habitacions dobles (una habitació amb llit de matrimoni i un altre dormitori amb dos llits individuals) i un sofà llit, bany amb dutxa, una cuina amb accés directe al jardí (molt útil quan vostè acaba de fer anar de compres), saló amb llar de foc.\nterrassa amb taula i cadires - La casa està equipada amb els estris necessaris, vaixella, coberts, nevera, congelador, cusiniere, microones, rentadora, planxa.\nCadenes franceses - acivités: Golf, Pesca, Natació, Esports aquàtics, Senderisme, Bicicleta de muntanya, Discoteca, Parc d'atraccions.\nCaracterístiques especials S'accepten mascotes\n15 juny al 15 de juliol 560 euros\nJuliol 15 al 15 d'agost 660 euros\nAgost 15 al 15 de setembre 560 euros


Els blanc-i-vermells només han sumat sis punts en les últimes sis jornades\n3 min. Girona 26/11/2020 13:25\nEl Girona ha frenat el ritme, sumant només sis dels últims divuit punts en joc i mantenint la irregularitat que l’està acompanyant des del seu retorn a Segona. És un equip poc fiable, el de Francisco, tot i que el gen competitiu li ha permès viure nits d’alegria. Perì, a la llarga, encadenar situacions tan diverses sols presagia patiment. A Alcorcón (19 hores, Movistar LaLiga) passarà un nou examen contra un conjunt de la part baixa que ha aixecat el cap des del relleu a la banqueta, amb dos triomfs seguits.\nCom a nota positiva, els blanc-i-vermells han millorat els pèssims registres que tenien lluny de Montilivi. En set desplaçaments, el Girona ha aconseguit tres triomfs, els mateixos que en els vint-i-un que va sumar la temporada passada. Això contrasta amb la pèrdua de credibilitat a l’estadi, on ja ha perdut més partits (tres) que en tot el curs passat (dos). I en cas de no guanyar a Alcorcón, sumaran menys punts dels que tenien. Els mals resultats l’any passat van instal·lar el nerviosisme i la destitució de Juan Carlos Unzué passats dotze partits. Moreno va dirigir el tretzè, abans de l’arribada de Pep Lluís Martí. Però aquest any Francisco, que encadenarà el catorzè partit consecutiu, no es mou a la corda fluixa i sembla intocable. El Girona 2019-20 va sumar sis victòries, dos empats i sis derrotes, amb un total de vint punts; mentre que el Girona 2020-21 ha lligat cinc victòries, tres empats i cinc derrotes, amb divuit punts. La situació és delicada.\nFutbolistes sense descans i amb desgast\nFrancisco recupera Ramalho a l’eix defensiu, completada la sanció, però manté les baixes de Cristhian Stuani, Nahuel Bustos, Valery, Juanpe i Aday Benítez. Contra l’Alcorcón, Cristóforo i Gumbau poden recuperar un lloc a l’onze inicial respecte a l’equip que va perdre contra el Màlaga. “Portem una càrrega de partits important, i el que ens queda. Ha coincidit en el nostre pitjor moment quant a efectius, però no hi ha res a fer, no servirà queixar-nos perquè els rivals també estan en les mateixes condicions”, admet el tècnic andalús, que parla de les rotacions. “M’agradaria gestionar-ho millor, però és impossible. No tenim possibilitats de donar descans a segons qui, i hi ha futbolistes que no estan al seu millor nivell per l’esgotament que acumulen”. Sobre Terrats, que mostra molta personalitat tot i pujar directament des del filial, explica: “Qui s’ho mereixi, jugarà. Ho està fent fantàsticament i el que busco és que el grup creixi i es faci millor. Vull que tothom aporti coses”.\nLa falta de gol no preocupa (encara). “Hem analitzat els partits i hem tingut ocasions clares. Potser ens falta profunditat per fora i dinamisme per dintre, malgrat que generem com a mínim per no perdre”, afegeix el tècnic del Girona. Un altre factor a tenir en compte és l’estat emocional del vestidor: “Vivim pics, és una muntanya russa. Controlar-ho és bàsic, però ens hem de voler il·lusionar i treballar plegats, perquè només ho aconseguirem units”. Francisco també va respondre a les dificultats de portar la iniciativa en el joc: “Quan recuperem les baixes que tenim, segurament podrem realitzar un futbol de més combinació. Actualment, pel perfil de futbolistes que hi ha al camp, anem més a l’espai, busquem més sorprendre per velocitat”.


Reflexions sobre l’Ingrés Mínim Vital - Femarec\nPer què un ingrés mínim vital quan cal una renda bàsica universal? Aquesta és la pregunta sobre la qual reflexiona ECAS en un document publicat la darrera setmana, on l’entitat es pronuncia a favor d’una Renda Bàsica (RB) i, coincidint amb la posada en marxa de l’Ingrés Mínim Vital (IMV), analitza la nova prestació en contrast amb el model que consideren òptim. Tal com expliquen, els canvis estructurals necessaris no es poden fer de manera immediata i entenen l’actual ajut –més modest i limitat– com la ‘fase de rescat’ en el procés cap al model que ha d’acabar amb la pobresa en totes les seves dimensions.\nTenint en compte el context socioeconòmic del país, el document repassa els principis que cal considerar a l’hora d’implantar una prestació de caràcter estatal i, tot i subratllar la posició de la federació a favor de la Renda Bàsica Universal (RBU), valora l’IMV com un instrument per pal·liar la situació d’emergència actual. Davant les nombroses incògnites sobre com s’aplicarà i gestionarà, ECAS destaca la importància de la coordinació entre els diferents nivells administratius per assegurar la coherència i evitar qualsevol perjudici en les persones perceptores. A més, cal preveure també el finançament dels ens locals, que hauran d’assumir bona part de l’atenció i avui es troben ja col·lapsats.\nA més de reclamar la simplificació del conjunt de prestacions existents i un sistema únic d’accés al sistema de protecció més senzill, ECAS assenyala les limitacions de l’IMV en diversos aspectes: abast, destinataris, quantia, complementarietat, comptabilitat, incondicionalitat i agilitat. A més, detecten possibles col·lectius que poden quedar-ne exclosos.\nLa implantació de l’Ingrés Mínim Vital, escassa\nActualment, segons les primeres informacions dels pagaments de l’IMV a les persones a qui se’ls ha reconegut d’ofici (llars que ja rebien la prestació per fill a càrrec), l’estan rebent més de 74.000 famílies a l’Estat espanyol (6.140 a Catalunya) amb una mitjana de 430 euros per llar. En els deu primers dies de recepció de sol·licituds de la nova prestació, la Seguretat Social n’ha rebut 344.585 (48.402 a Catalunya).\nLa taxa de pobresa o exclusió (AROPE) és del 26,1% a l’Estat espanyol (12,3 milions de persones) i del 23,8% a Catalunya. Si s’aprovessin totes estaríem parlant d’una cobertura inferior al 3% del total. La previsió del Govern d’arribar amb la plena implantació de l’IMV a 850.000 persones representaria un 7% del total de persones en situació de pobresa, segons xifres anteriors a l’impacte de la covid-19. Segons l’informe d’Oxfam Intermón Una reconstrucción justa es posible y necesaria, en base a les previsions econòmiques arran de la crisi actual, aquest col·lectiu es podria incrementar en 700.000 persones a l’Estat espanyol, fet que reduiria encara més la seva cobertura.\nTags IMVIngés Mínim Vital


Traslladen vuit presos de Mas d'Enric a altres centresper l'incident de divendres\nActualitzada 12/06/2016 a les 18:20\nVuit interns de la presó de Mas d'Enric han estat traslladats a altres centres penitenciaris catalans després d'una situació de tensió que es va produir divendres. Segons ha pogut saber l'ACN, l'incident va començar al voltant de les 13 hores, quan un pres es va posar agressiu amb el personal sanitari i va haver de ser reduït per funcionaris. Mentre passava això, un grup de presos va agrupar-se a les finestres del menjador, tot colpejant els vidres i dirigint comentaris als treballadors que hi havia en aquell moment. Els implicats, 16 en total, van ser identificats i se'ls va derivar a cel·les especials. Divendres es van traslladar cinc dels presos aïllats a altres centres i aquest dissabte s'ha fet el trasllat de tres interns més.\nLa resta d'interns, tots pertanyents al mòdul 2, continuen en règim d'aïllament. A raó de l'incident, els treballadors van haver d'allargar el torn per assegurar que la situació no es complicava si hi havia nous moments de tensió. Els sindicats apunten que fa falta personal al centre de Mas d'Enric, especialment en horari nocturn, quan només hi treballen 9 persones. En el moment dels incidents de divendres, hi treballaven entre 25 i 30 treballadors. Segons el delegat de Comissions Obreres Ángel Urbano, 'és evident que hi ha mancances estructurals importantíssimes' i que, a més de personal, també s'ha de parlar de 'protocol, seguretat i autoprotecció'.\nL'incident ha passat només uns dies després que s'hagués d'evacuar precisament el mòdul 2 del centre penitenciari perquè un intern havia calat foc a la seva cel·la, de matinada. El foc va obligar a evacuar els 90 interns. Els serveis mèdics van haver de traslladar cinc presos a l'Hospital de Santa Tecla (Tarragona) per inhalació de fum, entre ells, el que va provocar l'incendi.


Rodalies Renfe i el metro de Barcelona, afectats per algunes restriccions\nAquest cap de setmana tant Rodalies de Renfe com el metro de Barcelona estan afectats per algunes restriccions. En el cas de Renfe, es tracta d'una reducció del servei a la línia C7 de Rodalies, la de Bellaterra, per obres a les vies, en el tram de Martorell a Cerdanyola Universitat. Els talls comencen dissabte i duraran tot l'estiu. Al metro són talls només de cap de setmana, que afecten el tram de la línia 3 entre Diagonal i la Vall d'Hebron.\n12/07/2008 - 08.00 Actualitzat 12/07/2008 - 09.19\nLa línia 3 del metro de Barcelona està tallada per obres entre les estacions de Diagonal i Vall d'Hebron. La interrupció del servei, que es repetirà el cap de setmana que ve, ha començat a les deu de la nit de divendres i s'allargarà fins a primera hora de dilluns. Un servei especial d'autobusos cobreix el trajecte afectat, amb parades a Fontana, Lesseps, Vallcarca i Penitents, amb els mateixos horaris que el metro, inclosa la nit de dissabte.\nA Renfe, a partir d'aquest dissabte i durant tot l'estiu hi haurà restriccions a la línia C-7 de Rodalies per la instal·lació d'un tercer carril a les vies. Els canvis impliquen que la circulació entre l'estació de Cerdanyola Universitat i Martorell es limitarà a un tren per hora i sentit.\nObres per modernitzar la catenària\nEl president de l'Adif, Antonio González Marín, ja ha anunciat l'inici imminent de les obres per modernitzar la catenària als túnels ferroviaris de Barcelona. Aquesta operació ha de reduir les afectacions en els trens de Renfe, però els treballs s'allargaran fins al final del 2009 i obligaran a modificar alguns horaris.


PAPALLONES EN LA LLUM 2.0: POEMA EPISTOLAR A MIQUEL MARTÍ I POL PER LA BIBLIOTECA DE SANTA MARGARIDA I ELS MONJOS.\nPOEMA EPISTOLAR A MIQUEL MARTÍ I POL PER LA BIBLIOTECA DE SANTA MARGARIDA I ELS MONJOS.\nPoema epistolar a Miquel Martí i Pol\nQuan et penso, afloren colònies tèxtils. Deu ser per la finestra per la que albiraves el mon.\nPassats deu anys, diré...\nQue l’àrtic s’enfonsa i es desglaça\nels estius son més despullats\nI els hiverns es calcen empeltats de llana.\nEns degota el llenguatge\nI ens minven les lluites.\nMiquel, vivim un canvi climàtic social:\nels de dalt s’enlairen com coets\nI la resta som sediment i substrat\nd’una terra que voldria ser esquerdada.\nEns arriben les mans tremoloses al cap del mes\nI s’escurcen els somriures a dia dos de mesada.\nQui ho havia de dir Miquel!\ntu que has vist miríades de treballadors\nI viscut la vida de les fàbriques.\nI a nosaltres ens abandonen\ncecs dins un túnel del temps\ntot reculant a un ritme vertiginós\nFes-me un espai entre els núvols\nVoldria sentir l’alè del teu vers\npodríem compartir la captivitat\nde la paraula que ens habita\nsi encara el vent sospiraria\nels ocres de l’amor que mai és.\nPublicat per sandra Dominguez a dilluns, d’octubre 14, 2013


INCREÏBLE BLOC: de desembre 2016\nPARTIT DE BASQUET DE NADAL\nEl dijous que ve es celebrarà el partit de basquet de nadal . Es fan equips Barrejats i Alguns Aniran verds i els altres negres . Cadascun equip tindran un entrenador i un nom per l’equip .\nFIRMAT: CARLOTA BORRÀS\nPublicat per BLOC a 3:06 17 comentaris:\nESTEM FENT LA RECOLLIDA D’ALIMENTS\nEstem fen la recollida d’aliments. us animo a portar més coses. i es tracta de donar menjar als pobres perquè puguin celebrar nadal igual que nosaltres. Com per exemple podeu portar polvorons, torrons i bombons...\nfirmat per: Martí\nPublicat per BLOC a 3:04 7 comentaris:\nJa arriba el Nadal !!\nJa arriba el Nadal i la gent s’emociona amb els reis, el Tió i el pare “Noel” .\nA mi m’agrada muntar el pessebre. Segur que a vosaltres també? I l’arbre de Nadal, no? I quan algun nen o nena li porten carbó vol dir que els seus pares s’ han enfadat amb ell o ella i quan li porten molts regals vol dir que s’ha portat molt bé.\nJo aquest Nadal aniré a Mallorca a veure els meus padrins (avis) i les cosines i espero que m’ho passi molt bé. Segur que vosaltres també us ho passareu molt bé. BON NADAL A TOTS! I ALS MESTRES TAMBÉ.\nNEUS DURAN amb ajuda de l’Ariadna .\nPublicat per BLOC a 2:49 8 comentaris:\nEl día 19 de NOVEMBRE vaig anar a la Garrotxa a visitar els volcans de Santa Margarida i el del Croscat. Va ser una excursió molt xula. El volcà de santa Margarida és el que em va agradar més perque podies entrar dintre al volcà i l’altre no, i també havia una ermita dintre que havien construit quan havia acabat l’erupció. A la gent que li agrada fer excursions us recomano anar-hi.\nFIRMAT: Laia Jové\nPublicat per BLOC a 0:26 19 comentaris:\nMARIONA A TV3\nEl dia 29/11/2016 em van entrevistar per telefon un noi guionista i emb va fer moltes preguntes.El noi era molt amable emb va caure molt bé.\nEm van entrevistar per el supertres el mon dels supers i el dia 14/12/2016 em gravaran a casa a les 4:30 de la tarda i despres i a un asaig despres de uns dies el 17/12/2016 emb grabaran a la obre i justemement aquell dia faig de angelet.\nMARIONA CARRERAS DE HARO\nPublicat per BLOC a 7:29 3 comentaris:


Detingut per agredir la seva exparella al mig del carrer.\ndivendres, 25 d'octubre de 2019 16:00\nAgents de la policia local han detingut aquesta matinada un home de 36 anys amb domicili a Manresa, a qui han imputat els delictes de violència en l'àmbit familiar i de trencament de condemna.\nA quarts de quatre de la matinada, una patrulla no uniformada de la policia local que circulava pels voltants de la Plaça Catalunya va veure com una parella discutia acaloradament quan, sobtadament, l'home va començar a donar cops de puny a la cara a la dona i la va empentar amb violència. Davant aquests fets els agents van detenir l'home immediatament.\nQuan els agents identificaven l'agressor, el sistema informàtic policial va alertar que li constava una ordre de no apropament a la dona, motiu pel qual també li van imputar el delicte de trencament de condemna.\nUn detingut i imputat per un presumpte delicte de lesions\ndiumenge, 1 de setembre de 2019 09:25\nAgents de la policia local van detenir la nit de divendres un manresà de 21 anys, a qui van imputar un delicte de lesions greus.\nEls fets van ocórrer vora les onze de la nit, quan la sala del 092 va rebre diverses trucades informant d’una baralla a la zona alta del Passeig. Desplaçades diverses patrulles a lloc, van trobar un home al terra, amb una ferida sagnant a la cara, deguda a un fort cop a l’ull i a diversos testimonis que van explicar que havent-hi una baralla, l’home que estava al terra hauria volgut posar pau i separar-los, rebent un fort cop de puny de part d’un dels contendents en la baralla. Els testimonis van fer una descripció molt acurada de l’agressor al que van fins i tot fotografiar quan fugia del lloc.\nEls agents van activar els serveis sanitaris i van passar les dades a la resta de patrulles i es va iniciar una recerca.\nPosteriorment i en atendre un nou requeriment d’una altra baralla a la zona de Muralles, una altra patrulla va comprovar com un dels implicats era el mateix que els testimonis de la baralla anterior havien fotografiat. En aquells moments, la patrulla que feia el seguiment del ferit de la baralla del Passeig va tenir coneixement de que el pronòstic que constava al full d’assistència mèdica era greu, en haver-hi una fractura, motiu pel qual el presumpte causant va ser detingut i imputat per un presumpte delicte de lesions greus.\nDos detinguts per robatori amb força\ndivendres, 30 d'agost de 2019 12:00\nAgents de la policia local han detingut aquesta matinada dos joves de 18 anys, als quals no els consta domicili conegut, i els han imputat un delicte de robatori amb força en habitatge.\nEls fets han ocorregut a quarts de 4 de la matinada, quan la sala del 092 ha rebut diversos avisos informant de que veïns del barri de la Mon haurien sentit trencadissa de vidres en una casa unifamiliar i haurien vist unes persones a una terrassa de la casa esmentada.\nAdreçades diverses patrulles a l’indret van comprovar que , efectivament hi havia vidres d’una porta d’una terrassa trencats i, en accedir-hi, van veure com els dos joves s’intentaven amagar a la teulada, motiu pel qual van ser detinguts.\nUn detingut i imputat per un presumpte delicte de robatori amb violència\ndilluns, 12 d'agost de 2019 11:40\nAgents de la Policia Local de Manresa van detenir ahir a la tarda un jove de 17 anys, amb domicili a Sant Salvador de Guardiola, a qui van imputar un delicte de robatori amb violència.\nEls fets van ocórrer a quarts de nou del vespre, quan una patrulla circulava per la Plaça de la Reforma i va ser alertada per dues persones que afirmaven haver vist com un jove, que encara es trobava per les proximitats de la Plaça, acabava d’agredir una persona per robar-li.\nEls dos ciutadans van informar que l’agressió acabava de passar feia pocs minuts, al carrer d’Alfons XII, i van proporcionar als agents la descripció de la víctima.\nEls agents van aturar el jove i van passar per ràdio la informació a la resta de patrulles, per tal de trobar la víctima, que va ser localitzada tot seguit per una altra patrulla al carrer Alfons XII. La víctima, un manresà de 66 anys, els va explicar que el jove en qüestió l’havia donat un cop a la cara amb un altaveu portàtil que duia a la mà, li havia arrencat una cadena de plata amb una placa d’or i havia marxat corrents direcció cap a la Reforma feia pocs minuts.\nAl jove, a qui més a més se li va trobar un mòbil que figurava denunciat com a sostret, va ser detingut i imputat pel delicte de robatori amb violència.\nUn detingut per robatori amb violència i lesions\ndivendres, 9 d'agost de 2019 10:51\nAgents de la Policia Local de Manresa van detenir ahir a la tarda un manresà de 44 anys, a qui van imputar els delicte de robatori amb violència i de lesions.\nEls fets van ocórrer a quarts de 5, quan la sala del 092 va rebre una trucada informant que al Carrer del Cos s'estava produint una baralla. Una patrulla desplaçada al lloc va trobar un home, amb lesions a la cara, que va explicar que acabava de sorprendre dins del seu vehicle un home, qui hauria trencat un dels vidres amb una pedra i que estava agafant la bossa que hi tenia dins del cotxe. En veure's sorprès , el presumpte autor hauria donat un cop de puny al propietari del vehicle, trencant-li una dent, i hauria fugit corrents. El propietari del vehicle va fer una descripció molt acurada de l'agressor, informant també que duia la roba tacada de sang. Els agents també van comprovar que l'agressor, en la seva fugida, hauria perdut alguns efectes personals.\nLa patrulla va transmetre per ràdio la descripció i les dades de la persona presumptament responsable dels fets i una altra patrulla, molt a prop del lloc dels fets, va trobar part dels objectes presumptament sostrets i, uns metres més enllà, van veure com el presumpte responsable fugia en direcció al carrer Francesc Moragues, moment en el què va ser detingut.\nUn detingut per saltar-se una ordre de no apropament a la seva ex-parella\ndijous, 3 d'octubre de 2019 11:24\nAgents de la Policia Local de Manresa van detenir ahir a la tarda un veí de Manresa de 49 anys, a qui se li imputa el trencament d’una resolució judicial.\nEls fets van ocórrer a quarts de 4, quan la sala del 092 va rebre diversos requeriments informant d’una baralla a la zona dels Drets. Desplaçades vàries unitats al lloc, diversos testimonis van explicar que un home hauria amenaçat de mort la seva ex-parella i agredit un home que l’acompanyava. La dona agredida, una veïna de Manresa de 62 anys, va manifestar als agents que, tot i que tenia una ordre de protecció del seu ex, aquest els l’hauria abordat al mig del carrer, els hauria amenaçat i hauria agredit el seu acompanyant.\nEls agents van comprovar que l’ordre judicial de no apropament era vigent, van iniciar la recerca de l’individu, van trobar-lo prop del lloc dels fets, van detenir-lo i van imputar-li un delicte de trencament de condemna.\nDetingut per violència masclista.\ndivendres, 30 d'agost de 2019 11:51\nAgents de la policia local han detingut aquesta matinada un home de 30 anys domiciliat a Manresa, a qui l’imputen un delicte de violència dins l’àmbit de la llar.\nEls fets van ocórrer al voltant de la mitjanit, quan una patrulla que circulava per la Muralla de Sant Domènec ha estat aturada per un grup de persones que els van informar que acabaven de veure feia uns instants, a l’entrada d’un garatge de Muralla de Sant Francesc, un home que estava agredint una dona en presència d’un nen petit. Segons explicaven els testimonis, l’home li hauria donat diversos cops a la dona i l’hauria estimbat contra la paret.\nAdreçats d’immediat al lloc, la patrulla va localitzar la parella i el nen, i més testimonis que confirmaven haver vist com l’home agredia amb violència la dona. Els agents, més a més, van apreciar que la dona presentava lesions recents a la cara i al coll, motiu pel qual van detenir el presumpte autor.\nDetingut i imputat per un delicte de robatori amb força\ndimecres, 7 d'agost de 2019 10:53\nUn detingut per temptativa de robatori amb violència\nDetinguda una dona i imputada de robatori amb violència\nTres detinguts i investigats per un delicte de robatori amb força en un habitatge\nUn investigat per un presumpte delicte d'usurpació, detingut per atemptat a agents de l'autoritat


“Mostro el ventre de la bèstia que alimentem” | Eva Vàzquez | Barcelona | Llibres | El Punt Avui\n“Mostro el ventre de la bèstia que alimentem” “Mostro el ventre de la bèstia que alimentem” “Mostro el ventre de la bèstia que alimentem” “Mostro el ventre de la bèstia que alimentem” + “Mostro el ventre de la bèstia que alimentem” E-mail\n“Mostro el ventre de la bèstia que alimentem”\nSantiago López Petit, a la plaça de Lesseps, prop de casa seva al barri de Gràcia JOSEP LOSADA.\n“Mostro el ventre de la bèstia que alimentem” “Mostro el ventre de la bèstia que alimentem” “Mostro el ventre de la bèstia que alimentem” “Mostro el ventre de la bèstia que alimentem” “Mostro el ventre de la bèstia que alimentem” E-mail\nEl sentimentalisme impedeix entendre el ‘nosaltres’ en el sentit més ple i polític; els sentiments són manipulables\nEl confinament va aturar el temps, però només ho ha aprofitat l’extrema dreta, que comprèn la centralitat política de la mort\nEl personatge principal de Tan a prop de la vida (Raig Verd), la primera novel·la del químic, filòsof i històric militant obrer dels setanta Santiago López Petit (Barcelona, 1950), adopta la lletra I en ingressar a la claustrofòbica Escola de la Vida perquè, diu, és la que s’aguanta dempeus i no es doblega. És una actitud d’orgull, fins i tot quan tot sembla invitar a decaure, que comparteix l’autor d’aquesta “novel·la filosòfica” que reivindica la valentia de viure sense edulcorants ni crosses.\nCom és que un filòsof escull la forma de la novel·la?\nEl discurs filosòfic estava massa codificat per mi. Hi havia moments en què ja sabia massa cap a on anava, i la novel·la, en canvi, s’obre a moltes més fugues. La ficció em permetia recuperar tot allò que havia après, però sense tancar-ho. No complicar-ho innecessàriament: aquesta era la cosa. Recollir la complexitat de la vida, aquesta vida en majúscula, perquè ressonés ben bé el crit del viure. Ho dic una mica en broma, però m’he preparat tota la vida per escriure aquest llibre, perquè aquí conflueix tot el que he viscut, el que he pensat, el que he estudiat.\nAl final del llibre apareix una espècie de pandèmia que sembla un reflex de l’actual.\nParlo de pandèmia, però de la pandèmia de sempre, de la societat del malestar. L’Escola de la Vida reflecteix aquest no poder més de la gent, i ho faig d’una manera que no és distòpica. És un primer punt que volia aclarir. Es podria entendre com una intervenció política en el món present, encara que la vaig començar a escriure fa quatre anys.\nEn la ficció, la crisi també hi és abordada amb un autoritarisme d’estat, amb aquell Comitè d’Emergència...\nEl coronavirus ha estat tractat amb un paternalisme semblant, amb aquelles rodes de premsa on compareixien metges, polítics i militars. Potser s’hauria hagut d’enfocar de manera més solidària, fora dels poders de l’Estat. Quan al llibre parlo d’ambulàncies i d’una amenaça latent i invisible, tenia al pensament l’Anglaterra de deu anys enrere, quan va haver-hi una epidèmia de grip molt greu en què els hospitals també es van desbordar. L’únic que no hi surten són les mascaretes. Això no se’m va acudir.\nNo estem vivint res de tan nou, doncs.\nL’Escola de la Vida és la societat a la qual estem abocats, i el confinament només ha accelerat aquest procés. Metafòricament, mostro el ventre de la bèstia, que nosaltres mateixos alimentem. És també la cova platònica on estem ficats o, de manera més sofisticada, l’algoritme de la vida; la vida entesa en majúscula, la que et passa llista cada dia, et jerarquitza, t’exclou. La novel·la és un exercici per desmuntar aquest algoritme. Si vols hi ha encara una altra metàfora, segons la qual l’Escola de la Vida seria meitat supermercat i meitat comissaria; una barreja entre el mercadeig del jo i l’expropiació del pensament. Et diuen que ets lliure de fer de la teva vida el que vulguis, però acabes sent un experiment social on el que fan és buidar-te.\nM’ha fet pensar en l’internat del ‘Jacob von Gunten’, de Robert Walser, on l’únic que s’aprèn és el reglament de la institució, però res que serveixi per viure. De fet la gran aspiració del personatge és ser un bon criat.\nLa novel·la de Walser recorda allò que Foucault explicava de l’escola disciplinària, i se’m va acudir concebre la meva tal com correspondria als temps actuals, en què és una escola oberta, que no funciona per disciplines sinó per racons, on tens la possibilitat que un coach t’ajudi a realitzar-te. Tot això en el fons condueix a construir un subjecte que és alhora un bon ciutadà, un bon treballador i un bon estudiant. Per això insisteixo que no és una distopia. El que m’interessava era la paràbola de la vida, amb una trama molt senzilla: sortir d’un lloc on estàs tancat per poder respirar. La novel·la pretén desmuntar aquesta vida en majúscula que ens treu de la vida, per agafar amb les nostres mans el voler viure. Per això en el centre hi ha l’experiència del patiment, que és clau. Del patiment, del no tocar fons i de l’alçar-se.\nDesconcerta una mica, perquè intueixes que l’escola és perversa, però algunes de les seves consignes costa de reconèixer com a malvades, perquè invoquen la creativitat, l’esperança, la felicitat.\nAquesta ambivalència és premeditada, i és el que la separa de la novel·la de Walser. Aquí no hi ha una submissió voluntària, sinó una addicció a la vida. Quan et mires al mirall cada dia per veure fins a quin punt et pots humiliar, o quan et passen llista, estàs de debò connectat a l’algoritme de la vida? Ets ja un “jo marca” o una ombra? “Marca” significa “marcat pel capital”, perquè el contrari és no tenir un valor monetari. Explico com això ens tritura i com ha engendrat les “malalties de la normalitat”: depressió, anorèxia, fatiga, ansietat. No són res més que la conseqüència d’aquest estar mobilitzat permanentment per poder viure, per no caure al forat.\nEls personatges ho viuen amb més desconcert que angoixa, al principi.\nNo és un camp de concentració, on et feien treballar fins a morir. Aquí et donen el mínim de vida perquè segueixis treballant, que és molt diferent. I per això el poder adopta una forma terapèutica. El que m’interessava, i de fet és un dels centres de la novel·la, és la destrucció del pensament. Com a pare d’adolescents, veig cada dia el mòbil com la droga del poder ficada dins de casa. Per això ja no parlo del concepte marxista d’alienació, sinó de destrucció del pensament. Però intento plantejar una sortida. La idea és que en aquest enfonsar-te, en aquesta caiguda, no hi ha un fons que t’aguanti, i això és un avantatge. Perquè inventar-se un fons, com ara l’esperança o el “tot anirà bé”, és una manera d’enfonsar-te encara més. A l’hivern em banyo cada dia al mar, i he comprovat que quan no toco fons tinc més força que mai. Per tant, no busquis construir un fonament a la caiguda, perquè sempre serà un autoengany. El mar hi té un paper important, com la música: hi surt el preludi d’El clavecí ben temprat, que el meu fill em toca al piano quan estic molt malament, i és com l’escala que em treu del forat, de l’abisme de desesperació.\nHi ha per tant una proposta política?\nÉs clar. La pandèmia de malestar un dia saltarà i el sistema de partits, sigui el madrileny o el català, es mostrarà com un esquelet inútil. I sortiran formes d’autoorganització diferents, i formes de vida diferents. En aquest sentit és una novel·la filosòfica, però alhora també la penso com una eina d’intervenció política.\nEl confinament va ser el nostre tocar fons?\nEl confinament va ser un silenci que mai havíem sentit abans, almenys a les grans ciutats. Agafava les escombraries, perquè no tenia gos, i sortia a caminar a les dotze de la nit pel barri. Se sentia un silenci insòlit. Aquest silenci va parar el temps, com si fos un forat buit, i ens va posar davant la pròpia vida, amb angoixa, perquè no sabíem què ens esperava, i amb alleujament, perquè el treball també es va aturar. En aquest instant de cruïlla és on la gent crítica hauria hagut d’intervenir, i en canvi només ho va saber fer l’extrema dreta. Són els únics que comprenen la centralitat política de la mort. I nosaltres, mentrestant, aplaudint els sanitaris, que em sembla una meravella, eh?, però no vam saber entendre que en aquell moment es jugava la possibilitat d’anar més enllà o bé de continuar demanant caritat a l’Estat. Hi havia una altra manera de sortir del ventre de la bèstia.\nHi ha un moment en què diu que el poder és de qui gestiona la por.\nAmb pandèmia de sobte la gent no tenia por: estava desesperada. La novel·la ni és pessimista ni defensa la desesperança, sinó una reacció, quan ja no pots més. Fa anys vaig escriure en un llibre que si no odies la teva vida no podràs canviar-la. I odiar té aquí el sentit d’assenyalar una demarcació: per aquí no hi passaré, no m’humiliaré. En la novel·la es posa en marxa un procés col·lectiu de voler viure que en el fons és odiar el món que hem fet i pensar que potser n’hi ha un altre.\nEssent una persona que ve de la lluita obrera, com valora que els treballadors semblem acomodats a la mala sort?\nFa poc em van preguntar, perquè en el llibre hi surt, com podem saber si som una granota bullida o una que encara pot saltar. Vaig contestar que cadascú ja ho sap, perquè s’ho ha hagut de respondre al llarg de la vida. Ara et contesto a tu, intentant no ser massa retòric: amb els pactes de La Moncloa, per mi acaba un cicle del moviment obrer. Les vagues de l’època van ser un bon laboratori, però alhora van introduir unes burocràcies amb les quals molts ja es conformaven. Mai no parlaré de traïdors. Els treballadors van tenir por davant d’un abisme. Si seguien, hi hauria morts. I van preferir convertir-se en un lobby de pressió. Això va funcionar un temps, que coincideix amb l’estat del benestar, i arriba un moment en què el capital ja no ho necessita, perquè ens hem humiliat tant, que ja no cal. Els armilles grogues de França, el moviment més important que hi ha hagut en molts anys, on són ara? Per això, una mica sol, vaig posar el fracàs al centre: si no proclamem la derrota, no anirem endavant. Avui encara ningú no ho ha volgut assumir: ens posem banderetes de colors, la verda, la lila, però no mosseguem la realitat ni fem mal.\nPotser ens resulta més còmode seguir-nos queixant.\nUn dels objectius de la novel·la és desocupar el lloc de la víctima. I desocupar és un verb que trec de l’escultor Oteiza. Jo no em considero víctima. Els que s’enfonsen i s’aixequen no en són. En el malestar que hi ha en nosaltres, en el fet de dir “no puc més”, no hi ha implícita la víctima. Potser s’ha de recuperar l’orgull. Si estàs lluitant, no et preguntes si té sentit la vida, simplement vius i lluites. I el centre de la novel·la és fer d’aquest voler viure un desafiament. Tot el pensament reaccionari sap que el poder és la capacitat de matar, i nosaltres, que som molt políticament correctes, anem parlant de les cures i que tot anirà bé. Són coses bones, és clar, però amb això no vas enlloc. En un altre llibre meu, Los hijos de la noche, defensava la figura del partisà, aquell que saboteja l’escola de la vida. Sap que el mataran, sap que si l’agafen no hi haurà ni judici, però ha interioritzat la por, i per tant ja no en té. Aquest és el desafiament, i nosaltres no estem preparats. Per això el moviment obrer està desarticulat.\nQue ara mateix el gran problema de la pandèmia sigui que ens fa estar tristos és una manera de tenir-nos aplacats?\nExacte, i així també s’emmascara el fet que no es compensa els negocis que han obligat a tancar, a diferència del que passa a França o Alemanya. Aquí et suggereixen que telefonis a un terapeuta, mentre hi ha milers de nens que no poden veure ni la llum del sol o estan sent maltractats a casa. Ens preocupen coses estranyes, com ara que un nen ha donat una empenta a una nena a l’escola bressol. Hem arribat a un grau de puritanisme exagerat. No ens estranyi que l’extrema dreta es faci passar per la defensora de la llibertat. Allò que fa suportable la vida, allò que la transcendeix, és la lluita a mort per la vida. El que la fa suportable és el que va més enllà d’ella, és a dir, la dimensió col·lectiva del voler viure.\nHi ha un personatge que és incapaç de pronunciar el ‘nosaltres’, que en aquesta escola és quasi elidit.\nO mistificat, perquè són obligats a abraçar-se tot i no ser amics. Aquest sentimentalisme impedeix tenir una noció del nosaltres en el sentit ple, més polític també, perquè els sentiments són manipulables. Cadascú cultiva el seu “jo marca”, i el nosaltres és fictici.\nEl pensament contra la fatiga\nQuan feia classes de filosofia a la universitat i, a principi de curs, li demanaven quins objectius es proposava assolir, Santiago López Petit els resumia en un de sol: “Volia fer de cada estudiant un revolucionari.” Ja retirat i afectat de fatiga crònica, una de les “malalties de la normalitat” més invisibilitzades, tal com sosté, continua defensant el desafiament de lluitar per una vida no regida per les perversions del sistema, només que amb una veu més fluixeta i amb gestos més lents. Té prou vagues i reivindicacions obreres a l’esquena, des del temps que treballava de químic en una fàbrica de vidre, perquè fins i tot així resulti enormement convincent. Tan a prop de la vida és la seva primera novel·la i també la primera que ha volgut traduir simultàniament al català en homenatge al seu pare, republicà exiliat. La publicació ha coincidit també amb l’exposició, a La Virreina, de La nit incandescent, un projecte del cineasta Jo Sol i la fotògrafa Afra Rigamonti en què López Petit ha tingut cura dels textos, en els quals es planteja interrogants semblants als de la novel·la: “Com oposem, a l’imperatiu de la normalitat, la potència de les anomalies?”\nEl Punt Avui. Girona 04-05-2021, Pàgina 18\nEl Punt Avui. Nacional 04-05-2021, Pàgina 18


Caprabo presenta a Pamplona la seva nova generació de supermercats\nPamplona, 4 de juny de 2014.- Caprabo remodela la totalitat de la seva xarxa de supermercats per adaptar-los al que defineix com la seva nova generació de supermercats, una aposta radical de Caprabo per recuperar els valors tradicionals del comerç de proximitat, Economia, Varietat i Qualitat, els seus atributs fundacionals, amb la competitivitat en preu plenament incorporada a la seva proposta comercial, amb la major oferta per metre quadrat, que cobreix més necessitats de consum, i amb un concepte integral de qualitat.\n- Caprabo inverteix a Navarra 8 milions d'euros per adaptar la seva xarxa de supermercats al nou model.\n- El nou model de supermercat té un 20% més d'espai per al producte fresc i un 15% més de productes.\n- Una compra més ordenada, còmode, fàcil i àgil.\n- Aposta per l'alimentació saludable.\n- Redueix un 20% el consumo energètic.\nEl projecte, iniciat al 2012, donarà un salt rellevant al llarg d'aquest exercici, que finalitzarà amb 120 noves botigues remodelades de les 364 que Caprabo té en els mercats estratègics de Catalunya, Madrid i Navarra. El procés d'adaptació de les botigues està previst que finalitzi al 2016 i la inversió supera els 80 milions d'euros en el seu conjunt, dels quals 8 milions d'euros corresponen a la inversió que realitza als 28 supermercats de la companyia a Navarra. Precisament, a la Comunitat Foral, Caprabo ja ha remodelat 11 botigues i la previsió és finalitzar aquest exercici amb el 60% de la xarxa de Navarra adaptada al nou model.\nCaprabo està present a Navarra des de l'any 2002. Suma 28 supermercats amb una superfície comercial total superior als 21.500 metres quadrats. La seva facturació és de 91 milions d'euros i té una quota de mercat del 13%.\nCaprabo espera aconseguir un increment de vendes de les botigues del 8%. Aquestes dades mostren un increment de visites en botiga superior al 15%, principalment motivades per la incorporació de més producte fresc a les seves cistelles de la compra. Les noves botigues compten amb un 15% més de productes i dediquen un 20% més d'espai als productes frescos de consum diari.\nRespondre a la demanda del nou consumidor\nLa nova generació de supermercats Caprabo representa el posicionament estratègic de la companyia i dóna resposta a la demanda d'un consumidor que ha variat de manera significativa els seus hàbits de compra i també els seus hàbits de consum.\nA la nova botiga destaquen l'aposta pels productes frescos, que guanya un 20% d'espai i estan ubicats a l'entrada a mode de mercat: l'experiència de compra és més còmode, ordenada, àgil, fàcil i amb una millor i més coherent distribució de productes i seccions; l'aposta per l'alimentació saludable amb noves seccions i productes; la nova ordenació de la botiga, amb passadissos més amples, prestatgeries més baixes que faciliten la visualització dels espais; i l'eco sostenibilitat amb l'aplicació de mesures que permeten un estalvi d'energia per sobre del 20%.\nCaprabo inclou a les seves noves botigues elements de modernitat i innovació únics en el sector, que són perceptibles des de l'entrada: El quiosc, vinculat al programa de fidelització de la companyia i que permet una gestió personalitzada de les ofertes, avantatges i serveis per a cada client, i El Comparador de preus. Les neveres tancades eviten l'excessiva manipulació dels productes i la seva millor conservació. Els nous serveis i apostes a la botiga com pernil al tall, peix de platja, secció de menús, ecològic o gourmet s'amplien, al temps que les seccions específiques com mascota i nadó es potencien i s'incorporen noves com la parafarmàcia.\nLa nova botiga atorga un protagonisme més gran als productes frescos de consum diari: peixateria –incorpora el peix de platja-, xarcuteria i carnisseria –amb una important ampliació de l'assortit-, la fleca –incrementa un 50% el seu espai i més d'un 20% el nombre de referències-, i compten amb mostrador atès per professionals especialitzats. És la secció on estan més desenvolupats els nous serveis de valor afegit.\nLa qualitat pren al supermercat de nova generació una dimensió més àmplia i s'entén des d'una perspectiva de tres-cents seixanta graus. Des de l'atenció al client, els productes, els serveis de valor afegit, el desenvolupament de les noves tecnologies al servei del client, els elements de conservació dels aliments vinculats a l'eficiència energètica, les seccions noves, les especialitats o el producte de marca pròpia, amb un enfocament de desenvolupament i qualitat.\nCaprabo va néixer a la ciutat de Barcelona l'any 1959, és l'empresa de supermercats més antiga i té a la seva xarxa el supermercat més antic d'Espanya que encara avui està obert. Al 2013, Caprabo va tancar l'exercici amb una xarxa de 364 botigues en els mercats estratègics de Navarra, Catalunya i Madrid.\nEl supermercat online de Caprabo, que té més de deu anys d'història, compta amb més de 150.000 clients. La Targeta de Fidelització de Caprabo va ser pionera en el sector l'any 1996, compta amb 1,3 milions de clients actius. Més de 300.000 persones compren a Caprabo cada dia. Caprabo compta amb 26 botigues franquiciades a Catalunya i a Andorra. És propietat de Grup Eroski del qual representa el 20% del negoci.\nCaprabo es planteja els propers exercicis com una gran oportunitat per recuperar els valors corporatius tradicionals que l'han acompanyat i diferenciat en el sector en els més dels seus 55 anys d'història. A la seva primera botiga, el cartell exterior indicava "Economia, Varietat i Qualitat". Avui, 55 anys després, el seu projecte estratègic recupera aquests valors d'una manera radical.\nwww.caprabo.com / www.capraboacasa.com\nNova Generació de Supermercats CAPRABO\nLa nova generació de supermercats Caprabo neix com una aposta per l'economia, la qualitat i la varietat, que són els tres valors fundacionals de la companyia, la més antiga de supermercats a Espanya, que realitza una aposta de futur per la modernitat, la capacitat d'elecció i la qualitat. Presenta una identificació més fàcil dels productes i de les seves característiques, amb una millor ordenació, el que facilita la compra; també millora la indicació de les seccions i dels atributs de seccions i aliments concrets. El nou model s'ha adaptat a cadascun dels espais de les botigues segons la seva mida.\nA l'entrada, s'informa del pla d'activitats de Moments, una iniciativa d'interacció i servei de valor afegit amb els clients, amb cursos de cuina, jocs per a nens, tallers adaptats a cada època de l'any, entre altres activitats.\nAbans de creuar la línia de caixes del supermercat es troba una de les principals novetats de la botiga i un clar element de modernitat, innovació i personalització, que atén la demanda d'un consumidor que vol escollir. Es tracta del quiosc de l'estalvi, una màquina que detalla a cada client de forma individualitzada els productes que té en oferta de la seva compra habitual. Addicionalment ofereix avantatges personalitzades en forma de descomptes que el client pot seleccionar i imprimir abans d'iniciar la seva compra.\nÉs una eina imprescindible del desenvolupat programa de fidelització de Caprabo, pioner en el seu sector, amb més de 17 anys d'història i que compta amb més d'1,3 milions de targetes actives. És el resultat del procés d'escoltar les necessitats d'un nou consumidor que demanda personalització i capacitat d'elecció combinat amb l'estalvi. Una eina de fàcil ús. Permet personalitzar en temps real les promocions i ofertes, i adaptar-les a les necessitats i preferències de cada client ja que té la capacitat per emetre més cupons descompte per client. Constitueix un complement a l'entrega de cupons en caixa. Caprabo emet 60 milions de cupons descompte cada any.\nVinculat al quiosc de cupons estan els elements relacionats amb el programa El Meu Club Caprabo. A través de la app del Club és possible accedir a un ampli ventall de serveis i informació sobre les compres a Caprabo, així com activar en qualsevol moment descomptes personalitzats. L'app, llançada fa un any, ja té més de 25.000 usuaris actius. També és una de les eines fonamentals en l'ús de El Comparador.\nDiferents tipus de carros de la compra\nEl nou supermercat Caprabo permet escollir entre diferents tipus de carros adaptats a diferents tipus de consumidor: l'estàndard incorpora lupa per poder llegir la informació de l'etiquetat dels productes; amb cistella alta, per a persones amb discapacitat que es desplacen en cadira de rodes; per transportar nadons; amb cadira per a persones amb dificultat de mobilitat; per als qui fan la compra portant un carret de nen petit. També podria incorporar noves tipologies de cistelles per a diferents tipus de volums de compra.\nUna nova imatge, més clara, facilita la compra\nA la nova botiga en general, però en les seccions de fresc, en particular, la senyalització ha estat redissenyada per fer-la més atractiva, clara, corporativa i per ajudar al client a identificar els productes i seccions de manera més fàcil.\nMés producte fresc\nCreuada la línia de caixes, a l'entrada de la nova botiga es troba ubicat el producte fresc. Caprabo realitza una aposta radical pel producte fresc de qualitat i potencia les seccions de fleca, fruita, verdura, carnisseria, xarcuteria i peixateria. A l'estar col·locades a l'entrada, facilita la compra d'aquests productes de consum diari donant resposta a una demanda del nou consumidor. El producte es ven en lliure servei però també per mitjà de la venda assistida per professionals especialitzats. El tipus de mobiliari permet una millor visualització del producte i també la seva conservació.\nEl pa, com a producte de consum diari, cobra importància. Per això s'ha desenvolupat de manera important en aquesta secció. Incrementa l'espai dedicat de mitjana en un 50% mentre que el percentatge de referències ha crescut un 20%. Inclou especialitats i pa acabat de fer tots els dies. En els casos en els quals la superfície de la botiga ho permeti es disposa d'obrador propi. També incorpora brioxeria del dia elaborada a la pròpia botiga. Ampli assortit en pastes de fleca com especialitats en magdalenes, pastes de té, bescuits i una àmplia oferta en especialitats locals.\nCarnisseria i xarcuteria amplia serveis com una secció de pernil al tall, que aporta valor afegit, i inclou una altra secció d'especialitats de xarcuteria. S'ha millorat la informació a consumidor de missatges específics sobre les qualitats dels productes, el seu origen, els seus beneficis per a la salut o formes de cuinar-los.\nPeix de platja. L'aposta radical per la proximitat porta a Caprabo a incorporar a les botigues el peix de platja, un producte que només està a la venda els dies de la setmana en que la llotja local el proporciona i la botiga el posa a la venda a partir de l'horari de tarda. El peix de platja procedeix de les llotges de Vilanova i la Geltrú, Sant Carles de la Ràpita, Arenys, Blanes i Roses. El producte es porta a les botigues directament des de les llotges amb la qual cosa s'aconsegueix que estigui a la venda el mateix dia que es pesca, passant només dues hores des de la llotja a l'arribada a la botiga. Incorpora espai per descans per a aquesta secció. El 25% del producte que ven aquesta secció és el procedent del dia de les llotges.\nCaprabo és un referent en productes de proximitat. Ha estat el primer supermercat en incorporar el segell oficial de la Generalitat que identifica els petits productors agroalimentaris. És el supermercat que compta amb més productes de proximitat en els seus lineals. A la nova botiga, aquests productes disposen d'espai destacat i una clara senyalització que els identifica.\nNoves tendències, noves seccions\nEn atenció a les noves tendències de consum, la botiga incorpora seccions específiques com Ecològics amb un total de 100 noves referències; hi ha noves propostes que cobreixen més necessitats de consum com menús; gourmet; secció de celebracions. Totes aquestes seccions estan identificades de forma específica en els lineals.\nSeccions de detall: FRESCOR, SABOR I COLOR.\nSeccions d'envinagrats y de suc de taronja natural espremut en el moment. Secció especial aniversaris.\nEs tracta d'una de les apostes importants del nou model de botiga, que dedica més espai als productes saludables i els atorga una identificació específica. En aquesta línia es troben els productes Sannia, però a més incorpora productes específics per a la cura de la salut, com productes integrals, baixos en sucre, baixos en sal i baixos en greixos. Addicionalment compta amb productes específics sense gluten.\nCeller, Nadó i Mascotes, espai específic\nMón Celler, Món Nadó i Món Mascota apareixen com seccions delimitades, amb il·luminació, decoració i mobiliari específics. Inclouen recomanacions sobre consum i informació qualitativa sobre els productes.\nLa secció de celler és la primera que ha desenvolupat un etiquetatge específic, dissenyat complint les demandes dels propis clients als quals se'ls ha preguntat a través del programa de co creació de Caprabo. Aquesta secció compta amb prestatgeries preparades per emmagatzemar el producte segons les seves necessitats específiques de temperatura requerida.\nPlantes i Parafarmàcia\nA la sortida de la botiga s'ha deixat un espai per a serveis addicionals com la venda de plantes i de rams o un expositor de receptes. El nou Caprabo incorpora la parafarmàcia com una aposta de servei al client.\nMarca Eroski, varietat, qualitat i preu\nLa proposta del nou supermercat Caprabo té plenament incorporats els elements de competitivitat en preu. El 12% de l'assortit de la botiga és marca pròpia Eroski, Basic, Seleqtia, Belle, Sannia i Natur, en producte fresc.\nLes ofertes i promocions arriben als productes frescos a les noves botigues de forma destacada, amb mobiliari específic, en molts casos en els passadissos centrals del supermercat. El 40% de les cistelles de la compra de Caprabo inclouen productes de marca pròpia o en promoció, per això el component d'estalvi de la nova botiga és rellevant.\nSupermercat eco sostenible\nLes noves botigues Caprabo han millorat la seva eficiència des de la perspectiva de respecte mediambiental i vinculen el desenvolupament de l'activitat diària del supermercat a programes i iniciatives concretes de compromís social corporatiu.\nCaprabo ha focalitzat les mesures d'eficiència energètica en el fred industrial, que representa el 60% del consum aproximadament. Per minimitzar aquest impacte Caprabo ha tancat totes les neveres de refrigerat i congelat. El resultat obtingut ha estat una reducció mitja del 20% total del consum energètic i a més a més ha permès una millora en la conservació i qualitat dels aliments i major confort a la botiga. Una altra mesura aplicada ha estat la substitució de la il·luminació de les botigues per sistemes més eficients i sostenibles.\nAltres línies en les quals treballa Caprabo per millorar l'eficiència energètica és la reducció de consumibles que ja ha arribat al 50% menys d'ús. Minimitza els residus. Caprabo dins del seu compromís de 3R (Reduir, reciclar i reutilitzar) recicla el 100% del material inorgànic com el paper, el cartró i el plàstic per mitjà de logística inversa.\nL'eficiència energètica a la botiga està acompanyada d'informació i campanyes de conscienciació destinades a les més de 300.000 persones que compren cada dia a Caprabo.\nEls 7.500 treballadors dels supermercats Caprabo compten amb un uniforme renovat, més pràctic i fàcil d'identificar a la botiga. Més de 3.000 professionals especialistes en frescos treballen a les botigues de Caprabo i estan portant a terme un programa de formació per millorar el desenvolupament de les seves capacitats en el tractament dels productes frescos i l'atenció al client.


Tallers pràctics per aprendre i enriquir els propis talents amb les tècniques més efectives, en presència i en remot. Continguts a mida a partir d’un ampli portfoli de propostes per preparar les persones en les capacitats professionals per a l’avui i el demà. També per a grups petits i sessions individuals.\nVeure mòduls formatius\nCreació i dinamització de comunitats de pràctica, dins o fora de l’organització, per compartir coneixement, estimular la curiositat i fer de l’aprenentatge social un hàbit. Basades en les plataformes ja existents o creant-ne de noves amb Slack, Guild, Tribe, Mighty Networks o d’altres.\nTenim una comunitat pròpia, el Taller d’aprenents. Vols formar-ne part?\nPer conèixer altres realitats, estar al dia de les tendències que definiran els escenaris futurs i detectar oportunitats per a la innovació. Sistemàtiques i rutines per a la creació d’observatoris permanents com a recurs per a la formació continuada.\nFormant part del teu equip, per maximitzar els resultats aplicant experiència i creativitat als reptes. M’especialitzo en la gestió àgil de projectes, aprofitant les eines digitals més interessants.\nIl·lustracions: Diana Valeanu @ absurd.design